Predkladacia správa

Do medzirezortného pripomienkového konania predkladá podpredseda vlády a minister spravodlivosti na základe Plánu legislatívnych úloh vlády Slovenskej republiky na rok 2004 návrh zákona o európskom zatýkacom rozkaze a o zmene a doplnení niektorých zákonov.
Cieľom predkladaného návrhu je implementácia Rámcového rozhodnutia Rady z 13.6.2002 o európskom zatýkacom rozkaze a vydávacom konaní medzi členskými štátmi do slovenského právneho poriadku.  
Navrhovaná úprava sleduje stanoviť legislatívny rámec postupov nahradzujúcich tradičné extradičné procesy v zmysle Trestného poriadku, a to vo vzťahu k vymedzenej skupine štátov. Európskym zatýkacom rozkazom sa pritom rozumie rozhodnutie relevantného justičného orgánu členského štátu, ktorého cieľom je zadržanie vyžiadanej osoby a jej vydanie z iného členského štátu na trestné konanie, výkon trestu alebo ochranného opatrenia. Návrh rovnako vymedzuje rozsah použitia tohto inštitútu prostredníctvom stanovených podmienok a kritérií. Prínos predkladanej právnej úpravy bude spočívať i v uľahčenej justičnej spolupráci prostredníctvom bezprostredného priameho styku justičných orgánov. Návrh určuje i postup slovenských orgánov v pozícii vykonávajúcich justičných orgánov.  
Návrhom zákona sa zároveň v nevyhnutnom rozsahu implementujú do nášho právneho poriadku požiadavky vyplývajúce z ďalších rámcových rozhodnutí a jednej smernice, ktorých implementácia sa má uskutočniť do dňa vstupu SR do EÚ, ako aj niektorých medzinárodných dohovorov. Úprava trestnej zodpovednosti právnických osôb je však vzhľadom na svoj rozsah a zásah do celkovej štruktúry trestných kódexov prenechaná na súbežne pripravovanú celkovú rekodifikáciu trestného práva – má byť predmetom rokovania Legislatívnej rady vlády SR začiatkom marca 2004.
Navrhované zmeny Trestného zákona a Trestného poriadku smerujú najmä k harmonizácii trestného postihu organizovaného zločinu ako predpokladu medzinárodnej spolupráce v trestnoprávnej oblasti a k prehĺbeniu ochrany obetí trestného činu.
Návrh zákona v čl. II a čl. III rieši aj:
- problematiku veľkého množstva nenastúpených nepodmienečných trestov odňatia slobody, pričom takéto konanie sa stáva trestným činom a súčasne sa mení aj § 322 Tr. por., podľa ktorého každý odsúdený na nepodmienečný trest odňatia slobody bude povinný nastúpiť do výkonu trestu s jednou výnimkou (ak je odsúdený v ústavnej zdravotnej starostlivosti, čomu neumožňuje nastúpiť výkon trestu),
- postup vo veciach, v ktorých je veľké množstvo poškodených, čo zabraňuje orgánom činným v trestnom konaní postupovať tak, aby nevznikali neúmerné prieťahy vo vzťahu k obvinený osobám.
Návrh zákona nebude mať finančný, ekonomický ani environmentálny vplyv, ani vplyv na zamestnanosť.
Vzhľadom na obsah predloženého návrhu zákona nie je potrebné jeho prerokovanie v Rade hospodárskej a sociálnej dohody SR.